ಮಣಿಪಾಲ್ ಆಸ್ಪತ್ರೆಯ ವೆಬ್ಸೈಟ್ ನಕಲು ಮಾಡಿದ ಕಿಡಿಗೇಡಿಗಳು: ದೂರು ಸಲ್ಲಿಕೆ ಬೆಂಗಳೂರು, ಜೂ.26: ಪ್ರತಿಷ್ಠಿತ ಮಣಿಪಾಲ್ ಆಸ್ಪತ್ರೆಯ ವೆಬ್ಸೈಟ್ ಮಾದರಿಯಲ್ಲಿಯೇ ನಕಲಿ ವೆಬ್ಸೈಟ್ ಆರಂಭಿಸಿ ಮೂತ್ರಪಿಂಡಕಿಡ್ನಿ ಖರೀದಿಸುವುದಲ್ಲದೇ ಮಾರಾಟ ಕೂಡ ಮಾಡುತ್ತೇವೆ ಎಂದು ಪ್ರಚಾರ ಮಾಡುತ್ತಿದ್ದಾರೆ ಎಂದು ಆರೋಪಿಸಿ ಪೂರ್ವ ವಿಭಾಗದ ಸೈಬರ್ ಕ್ರೈಂ ಠಾಣಾ ಪೊಲೀಸರಿಗೆ ದೂರು ನೀಡಲಾಗಿದೆ. ಡಾ.ನಿರಂಜನ್ ಎಂಬವರು ದೂರು ನೀಡಿದ್ದು, ಮಣಿಪಾಲ್ ಆಸ್ಪತ್ರೆಯ ವೆಬ್ಸೈಟ್ ಹೋಲುವ ನಕಲಿ ವೆಬ್ಸೈಟ್ನಲ್ಲಿ ಅಂಗಾಂಗಗಳ ಮಾರಾಟ ಜಾಹೀರಾತು ಹಾಕಲಾಗಿದೆ. ಅಕ್ರಮವಾಗಿ ಕಿಡ್ನಿ ಮಾರಾಟದ ಬಗ್ಗೆ ವೆಬ್ಸೈಟ್ನಲ್ಲಿ ವಿವರವಾಗಿ ತಿಳಿಸಲಾಗಿದೆ. ಕಿಡ್ನಿಯನ್ನು ಕೊಳ್ಳುತ್ತೇವೆ ಮತ್ತು ಮಾರಾಟ ಮಾಡುವುದಾಗಿ ಪೋಸ್ಟ್ ಮಾಡಲಾಗಿದೆ. 5 ಕೋಟಿ ರೂ.ಗಳಿಗೆ ಕಿಡ್ನಿ ತೆಗೆದುಕೊಳ್ಳಲಾಗುವುದೆಂದು ಉಲ್ಲೇಖಿಸಲಾಗಿದೆ. ಈ ಸಂಬಂಧ ತಪ್ಪಿತಸ್ಥರ ವಿರುದ್ಧ ಕ್ರಮ ಕೈಗೊಳ್ಳುವಂತೆ ದೂರಿನಲ್ಲಿ ಆಗ್ರಹಿಸಿದ್ದಾರೆ.